amanoisuno/poet huggingface dataset:
自詠 邵雍
天下更無雙，無知無所長。年顔李文爽，風度賀知章。靜坐多茶飲，閑行或道裝。傍人休用笑，安樂是吾鄉。
中秋月 邵雍
一年一度中秋夜，十度中秋九度陰。求滿直須當夜半，要明仍候到天心。無雲照處情非淺，不睡觀時意更深。徒愛古人詩句好，何堪千里共如今。
小車吟 邵雍
春暖秋凉兼景好，年豐身健更時和。如茵草上輕輕碾，似錦花間慢慢拕。
晝夢 邵雍
夢裏到鄉關，鄉關二十年。依稀新國土，隠約舊山川。身已煙霞外，人家道路邊。覺來猶在目，一餉但蕭然。
晚步洛河灘 邵雍
晚步洛河灘，河灘石萬般。青黄有長短，大小或方圓。考彼多無數，求其用實難。琅玕在何處，止可使人歎。
和李文思早秋五首  其一 邵雍
一雨洗觚稜，三川氣象清。林風傳顥氣，林葉送商聲。忽忽蓮生的，看看菊吐英。太平時裏老，何以報虛生。
和李文思早秋五首  其二 邵雍
徑小新經雨，庭幽遍有苔。風前閑意思，階下靜徘徊。不分筋骸老，難甘歲月催。時時藉芳草，頼有酒同盃。
和李文思早秋五首  其三 邵雍
王金秋已至，爍石景方蘭。直養能希孟，閑居肯讓潘。竹間風彗彗，松罅月團團。洛社多賢友，人人可共歡。
和李文思早秋五首  其四 邵雍
池畔拖垂柳，欄邊笑晚花。敗荷傾弊蓋，老檜露枯槎。歲暮驚時態，年高惜物華。東陵風未替，解憶故園瓜。
和李文思早秋五首  其五 邵雍
日脚雲微淡，林梢葉漸黄。可堪須變色，徹了爲侵霜。酒到難成醉，風來易得凉。老年何所欲，唯願且平康。
堯夫何所有 邵雍
堯夫何所有，一色得天和。夏住長生洞，冬居安樂窩。鶑花供放適，風月助吟哦。竊料人間樂，無如我最多。
長憶乍能言 邵雍
長憶乍能言，朝遊父母前。方行初下膝，既老遂華顛。在昔四五歲，于今六十年。却看兒女戲，又喜又潸然。
答友人 邵雍
何者名爲善處身，非唯能武又能文。可行可止存諸己，或是或非繫在人。遍數古來賢所得，歷觀天下事須真。吉凶悔吝生乎動，剛毅木訥近於仁。易地皆然休計較，不言而信省開陳。雖居蠻貊亦行矣，無患鄉閭情未親。
獨坐吟  其一 邵雍
天告自丁寧，人多不肯聽。四時皆有景，萬物豈無情。禍福眼前事，是非身後名。誰能事閑氣，浪與世人爭。
獨坐吟  其二 邵雍
天意自分明，人多不肯行。鶑花春乍暖，風月雨初晴。靜坐澄思慮，閑吟樂性情。誰能事閑氣，浪與世人爭。
意未萌于心 邵雍
意未萌于心，言未出諸口。神莫得而窺，人莫得而咎。君子貴慎獨，上不愧屋漏。人神亦吾心，口自處其後。
自適吟 邵雍
郟鄏城中，鳳凰樓下。風月庭除，鶑花臺榭。時和歲豐，閑行靜坐。朋好身安，清吟雅話。
老翁吟 邵雍
皤然一老翁，凡百事皆慵。舊物不盡記，故人難得逢。幽花渾在霧，殘夢半隨風。只且願天下，時和與歲豐。
鐵如意吟 邵雍
此物鐵爲之，何嘗肯妄持。長隨大𤮕子，永伴小車兒。擊碎珊瑚處，敲殘牙齒時。誰能學此輩，纔始人鞭笞。
道裝吟  其一 邵雍
道家儀用此衣巾，只拜星辰不拜人。何故堯夫須用拜，安知人不是星辰。
道裝吟  其二 邵雍
道家儀用此巾衣，師外曾聞更拜誰。何故堯夫須用拜，安知人不是吾師。
道裝吟  其三 邵雍
安車麈尾道衣裝，里閈過從乃是常。聞說洞天多似此，吾鄉殊不異仙鄉。
道裝吟  其四 邵雍
如知道只在人心，造化功夫自可尋。若說衣巾便爲道，堯夫何者敢披襟。
四者吟 邵雍
目時然後視，耳時然後聽。口時然後言，身時然後行。前不見厚祿，後不見重兵。惟其義所在，安知利與名。
偶得吟 邵雍
壯歲若奔馳，隨分受官職。所得唯錙銖，所喪無紀極。今日度一朝，明日過一夕。不免如路人，區區被勞役。
四事吟 邵雍
會有四不赴，時有四不出。無貴亦無賤，無固亦無必。里閈閑過從，身安心自逸。如此三十年，幸逢太平日。
偶春  其一 邵雍
美食無使饜，饜則不能受。善人無使倦，倦則不能久。官小拜人喜，官高拜人恥。官職自外來，中心何若此。
偶春  其二 邵雍
才高命寡人，恥居人下。若不固窮，非知道者。
偶春  其三 邵雍
賢德之人，所居之處。如芝如蘭，使人愛慕。凶惡之人，所居之處。如虎如狼，使人怕怖。
偶春  其四 邵雍
妻强夫殃，奴强主殃，臣强君殃。尾大于身，冰堅于霜。辨之不早，國破家亡。
王勝之諫議見惠文房四寶內有巨硯尤佳因以謝之 邵雍
銅雀或常聞，未嘗聞金雀。始愧林下人，識物不甚博。金雀出何所，必出自靈嶽。剪斷白雲根，分破蒼岑角。既爲之巨硯，遂登于綸閣。水貯見溫潤，墨發知瀺濯。窗下喜鑑開，案前驚月落。見贈何慇懃，欲報和知璞。胡爲不且留，洪化用斟酌。胡爲不且留，賢人用選擢。胡爲不且留，姦人用誅削。胡爲不且留，生靈用安泊。則予何人哉，拜貺徒驚矍。須是筆如椽，方能無厚怍。
再用晴窗氣暖墨花春謝王勝之諫議惠金雀硯 邵雍
硯名金雀世難倫，用報慙無天下珍。國士有詩偏雅處，晴窗氣暖墨花春。
題范忠獻公真 邵雍
范邵居洛陽，希夷居華山。陳邵爲逸人，忠獻爲顯官。邵在范之後，陳在范之前。三人貌相類，兩人名相連。
觀物吟 邵雍
時有代謝，物有枯榮。人有衰盛，事有廢興。
對花吟 邵雍
美酒豈無留客飲，好花猶解向人開。多情不忍阻花意，未醉何須辭滿盃。
義利吟 邵雍
意不若義，義不若利。利之使人，能忘生死。利不若義，義不若意。意之使人，能動天地。
代簡謝朱殿直贈長韻詩 邵雍
慇懃見贈用長篇，里閈過從積有年。歲事報成還報始，春華相次又暄妍。
試筆 邵雍
心在人軀號太陽，能於事上發輝光。如何皎日照八表，得似靈臺高一方。家用平康貧不害，身無疾病瘦何妨。高吟大笑洛城裏，看盡人間手脚忙。
試硯 邵雍
富貴傲人人未信，還知富貴去如何。常觀靜處光陰好，亦恐閑時思慮多。日出自然天不暗，風來安得水無波。世間大有平田地，因甚須由捷徑過。
問調鼎 邵雍
請將調鼎問于君，調鼎功夫敢預聞。只有鹽梅難盡善，豈無薑桂助爲辛。和羹必欲須求美，衆口如何便得均。慎勿輕言天下事，伊周殊不是庸人。
讀古詩 邵雍
閑讀古人詩，因看古人意。古今時雖殊，其意固無異。喜怒與哀樂，貧賤與富貴。惜哉情何物，使人能如是。
蠹書魚 邵雍
形狀類于魚，其心好蠹書。居常遊篋笥，未始在江湖。爲害千般有，言烹一物無。年年當盛夏，曬了却如初。
歲儉吟 邵雍
歲儉心非儉，家貧道不貧。誰知天地內，別有好乾坤。
極論 邵雍
下有黄泉上有天，人人許住百來年。還知虛過死萬遍，都似不曾生一般。要識明珠須巨海，如求良玉必名山。先能了盡世間事，然後方言出世間。
求鑑吟 邵雍
人無鑑流水，當求鑑止水。流水無定形，止水有定體。人無鑑于水，當求鑑于人。水鑑見人貌，人鑑見人神。
學佛吟 邵雍
飽食豐衣不易過，日長時節奈愁何。求名少日投宣聖，怕死老年親釋迦。妄欲斷緣緣愈重，徼求去病病還多。長江一片常如練，幸自無風又起波。
霜露吟 邵雍
天地有潤澤，其降也瀼瀼。暖則爲湛露，寒則爲繁霜。爲露萬物悅，爲霜萬物傷。二物本一氣，恩威何昭彰。
天命吟 邵雍
可委者命，可憑者天。人無率爾，事不偶然。
性情吟 邵雍
踐形治性，踐跡治情。賢人踐跡，聖人踐形。
心跡吟 邵雍
聖人了心，賢人了跡。了心無窮，了跡無極。
觀物吟 邵雍
物不兩盛，事難獨行。榮瘁迭起，賢愚並行。
思慮吟 邵雍
思慮未起，鬼神莫知。不由乎我，更由乎誰。
代書答朝中舊友 邵雍
少日治文章，亦曾觀國光。山林雖不返，畎畝未嘗忘。麋鹿寧無志，鵷鴻自有行。還知今日事，大故索思量。
冬不出吟 邵雍
冬非不欲出，欲出苦日短。年老恐話長，天寒怕歸晚。山翁頭有風，鄉友情非淺。必欲相招延，春光況不遠。
觀物吟 邵雍
地以靜而方，天以動而圓。既正方圓體，還明動靜權。靜久必成潤，動極遂成然。潤則水體具，然則火用全。水體以器受，火用以薪傳。體在天地後，用起天地先。
家國吟 邵雍
邪正異心，家國同體。邪能敗亡，正能興起。
邪正吟 邵雍
賢人好正，姦人好邪。好邪則競，好正則和。
義利吟  其一 邵雍
君子尚義，小人尚利。尚利則亂，尚義則治。
義利吟  其二 邵雍
人作者事，天命者時。時來易失，事去難追。
恩義吟 邵雍
恩深者親，義重者君。恩義兩得，始謂之人。
閑步吟 邵雍
何者謂知音，知音難漫尋。既無師曠耳，安有伯牙琴。雖逼桑榆景，寧忘松桂心。獨行月堤上，一步一高吟。
坐右吟 邵雍
萬物備于身，直須資養深。因何爲寶鑑，只被用精金。酒少如茶飲，詩多似史吟。顔淵方內樂，天下事難任。
感雪吟 邵雍
旨酒嘉肴與管絃，通宵鼎沸樂豐年。侯門深處還知否，百萬流民在露天。
六十五歲新正自貽 邵雍
予家洛城裏，況在天津畔。行年六十五，當宋之盛旦。南園臨通衢，北圃仰雙觀。雖然在京國，却如處山澗。清泉篆溝渠，茂木綉霄漢。涼風竹下來，皓月松間見。面前有芝蘭，目下無冰炭。坐上有餘歡，胸中無交戰。冬夏既不出，炎涼徒自變。榮辱既不入，富貴徒自衒。惡聞人之惡，樂道人之善。不行何趑趄，勿藥何瞑眩。誰謂金石堅，其心亦能斷。誰謂鬼神靈，其誠亦能貫。
小車六言吟 邵雍
昔人乘車是常，今見乘車倉皇。既有前車戒慎，豈無覆轍兢莊。將出必用茶飲，欲登先須道裝。軫邊更掛詩帙，轅畔仍懸酒缸。輪緩爲移芳草，蓋低因礙垂楊。水際尤宜穩審，花間更要安詳。朝出頻經履道，晚歸屢過平康。春重縱觀明媚，秋深飫看豐穰。五鳳樓前月色，天津橋上風涼。金谷園中流水，魏王堤外脩篁。靜處光陰最好，閑中氣味偏長。所經莫不意得，所見無非情忘。或見農人擁耒，或見蠶女求桑。或見蘼蕪遍野，或見蒺蔾滿牆。或見荆棘茂密，或見芝蘭芬芳。或見雞豚狗彘，或見鵰鶚鸞凰。惡者既不見害，善者固無相傷。華嶽三峯岌嶪，黄陂萬頃汪洋。不爲虛作男子，無負閑居洛陽。天地精英多得，堯夫老去何妨。
安樂吟 邵雍
安樂先生，不顯姓氏。垂三十年，居洛之涘。風月情懷，江湖性氣。色期其舉，翔而後至。無賤無貧，無富無貴。無將無迎，無拘無忌。窘未嘗憂，飲不至醉。收天下春，歸之肝肺。盆池資吟，甕牖薦睡。小車賞心，大筆快志。或戴接䍦，或著半臂。或坐林間，或行水際。樂見善人，樂聞善事。樂道善言，樂行善意。聞人之惡，若負芒刺。聞人之善，如佩蘭蕙。不佞禪伯，不諛方士。不出戶庭，直際天地。三軍莫凌，萬鍾莫致。爲快活人，六十五歲。
甕牖吟 邵雍
有客無知，唯知自守。自守無他，唯求寡咎。有屋數間，有田數畝。用盆爲池，以甕爲牖。牆高于肩，室大于斗。布被暖餘，蔾羹飽後。氣吐胸中，充塞宇宙。筆落人間，暉映瓊玖。人能知止，以退爲茂。我自不出，何退之有。心無妄思，足無妄走。人無妄交，物無妄受。炎炎論之，甘處其陋。綽綽言之，無出其右。羲軒之書，未嘗去手。堯舜之談，未嘗虛口。當中和天，同樂易友。吟自在詩，飲歡喜酒。百年升平，不爲不偶。七十康强，不爲不壽。
盆池吟 邵雍
有客無知，唯知不爲。不爲無他，唯求不欺。我有人是，人無我非。因開甕牖，遂鑿盆池。都邑地貴，江湖景奇。能游澤國，不下堂基。簾外青草，軒前黄陂。壺中月落，鑑裏雲飛。既有荷芰，豈無𦳓茨。既有蝌蚪，豈無蛟螭。亦或清淺，亦或渺瀰。亦或淥凈，亦或漣漪。風起蘋藻，涼生袖衣。林宗何在，范蠡何歸。密雪霏霏，輕冰披披。垂柳依依，細雨微微。可以觀止，可以忘機。可以照物，可以看時。不樂乎我，更樂乎誰。吾于是日，再見伏羲。
小車吟 邵雍
有客無知，唯知有家。有家能歸，其歸非遐。靈臺瑩靜，天壞披葩。書用大筆，出乘小車。身爲男子，生于中華。又居洛陽，爲幸何多。天地中央，帝王貞宅。漢唐遺烈，氣象自佳。聖賢區宇，士人淵藪。仁義場圃，聞見無涯。里巷相切，親朋相過。人疑日馭，我謂星查。或遊金谷，或泛月波。或經履道，或過銅駝。進退雲水，舒卷煙霞。揄揚風月，擡帖鶑花。性喜飲酒，飲喜微酡。飲未微酡，口先吟哦。吟哦不足，遂及浩歌。浩歌不足，無可柰何。
大筆吟 邵雍
有客無知，爲性太質。不忮不求，無固無必。足躡天根，手探月窟。所得之懷，盡賦于筆。意遠情融，氣和神逸。酒放微醺，綃鋪半匹。如風之卒，如雲之勃。如電之歘，如雨之密。或往或還，或沒或出。滌盪氛埃，廓開天日。鸞鳳翺翔，龍蛇盤屈。春葩暄妍，秋山崒屼。三千簪裾，俯循儒術。百萬貔貅，仰聽軍律。松桂成林，芝蘭滿室。蜀錦初番，朝霞乍拂。白璧一雙，黄金百鎰。羲之來求，牧之來乞。物外神交，人間事畢。觀者析酲，收之愈疾。
觀易吟 邵雍
一物其來有一身，一身還有一乾坤。能知萬物備於我，肯把三才別立根。天向一中分體用，人於心上起經綸。天人焉有兩般義，道不虛行只在人。
觀書吟 邵雍
吁嗟四代帝王權，盡入區區一舊編。或讓或爭三萬里，相因相革二千年。唐虞事業誰能繼，湯武功夫世莫傅。時既不同人又異，仲尼惡得不潸然。
觀詩吟 邵雍
愛君難得似當時，曲盡人情莫若詩。無雅豈明王教化，有風方識國興衰。知音未若吳公子，潤色曾經魯仲尼。三百五篇天下事，後人誰敢更譏非。
觀春秋吟 邵雍
堂堂王室寄空名，天下無時不戰爭。滅國伐人雖恐後，尋盟報役未嘗寧。晉齊命令炎如火，文武資基冷似冰。唯有感麟心一片，萬年千載若丹青。
觀三皇吟 邵雍
許大乾坤自我宣，乾坤之外復何言。初分大道非常道，纔有先天未後天。作法極微難看蹟，收功最久不知年。若教世上論勳業，料得更無人在前。
觀五帝吟 邵雍
進退肯將天下讓，著何言語狀雍容。衣裳垂處威儀盛，玉帛修時意思恭。物物盡能循至理，人人自願立殊功。當時何故得如此，只被聲明類日中。
觀三王吟 邵雍
一片中原萬里餘，殆非孱德所宜居。夏商正朔猶能布，湯武干戈未便驅。澤火有名方受革，水天無應不成需。詳知仁義爲心者，肯作人間淺丈夫。
觀五伯吟 邵雍
刻意尊名名愈虧，人人奔命不勝疲。生靈劍戟林中活，公道貸財心裏歸。雖則餼羊能愛體，柰何鳴鳳未來儀。東周五百餘年內，歎息唯聞一仲尼。
觀七國吟 邵雍
當其末路尚縱橫，仁義之言固不聽。肯謂破齊存即墨，能勝坑趙盡長平。清晨見鬼未爲怪，白日殺人奚足驚。加以蘇張掉三寸，扼喉其勢不俱生。
觀嬴秦吟 邵雍
轟轟七國正爭籌，利害相磨未便休。比至一雄心底定，其如四海血橫流。三千賓客方成夢，百二山河又變秋。謾說罷侯能置守，趙高元不是封候。
觀兩漢吟 邵雍
秦破河山舊戰場，豈期民復見耕桑。九千來里開封域，四百餘年號帝王。剝喪既而遭莽卓，經營殊不念高光。當時文物如期盛，城復何由更有隍。
觀三國吟 邵雍
桓桓鼎峙震雷音，絕唱高蹤沒處尋。簫鼓一方情未暢，弓刀萬里力難任。論兵狠石寧無意，飲馬黄河徒有心。雖日天時亦人事，誰知慮外失良金。
觀西晉吟 邵雍
承平未必便無憂，安若忘危非善謀。題品人材憑雅誚，雌黄時事用風流。有刀難剖公閭腹，無木可梟元海頭。禍在夕陽亭一句，上東門嘯浪悠悠。
觀十六國吟 邵雍
溥天之下號寰區，大禹曾經治水餘。衣到敝時多蟣虱，瓜當爛後足蟲蛆。龍章本不資狂寇，象魏何嘗薦亂胡。尼父有言堪味處，當時欠一管夷吾。
觀南北朝吟 邵雍
方其天下分南北，聘使何嘗絕往還。偏霸尚存前典憲，小康猶带舊腥羶。洛陽雅望稱崔浩，江表奇才服謝安。二百四年能並轡，謾將夷虜互爲言。
觀隋朝吟 邵雍
始謀當日已非臧，又更相承或自戕。蟻螻人民貪土地，泥沙金帛悅姬姜。征遼意思縻荒服，泛汴情懷厭未央。三十六年都掃地，不然天下未歸唐。
觀有唐吟 邵雍
天生神武奠中央，不爾羣凶未易攘。貞觀若無風凜凜，開元安有氣揚揚。憑高始見山河壯，入夏方知日月長。三百年間能渾一，事雖成往道彌光。
觀五代吟 邵雍
自從唐季墜皇綱，天下生靈被擾攘。社稷安危懸卒伍，朝廷輕重擊藩方。深冬寒木固不脫，未旦小星猶有光。五十三年更五姓，始知除掃待真王。
觀盛化吟  其一 邵雍
紛紛五代亂離間，一旦雲開復見天。草木百年新雨露，車書萬里舊山川。尋常巷陌猶簪紱，取次園亭亦管絃。人老太平春未老，鶑花無害日高眠。
觀盛化吟  其二 邵雍
吾曹養拙頼明時，爲幸居多寧不知。天下英才中遁跡，人間好景處開眉。生來只慣見豐稔，老去未嘗經亂離。五事歷將前代舉，帝堯而下固無之。
喜老吟 邵雍
幾何能得鬢如絲，安用區區鑷白髭。在世上官雖不做，出人間事却能知。待天春暖秋涼日，是我東遊西泛時。多少寬平好田地，山翁方始會開眉。
瞻禮孔子吟 邵雍
執卷何人不讀書，能知性者又何如。工居天下語言內，妙出世間繩墨餘。陶冶有無天事業，權衡治亂帝功夫。大哉贊易脩經意，料得生民以後無。
還圓益上人詩卷 邵雍
瓶錫相從更一巾，一巾曾拂十州塵。心通佛性久無礙，口道儒言殊不陳。吳越江山前日事，伊嵩風月此時身。閑行坐閑松陰下，應恃眼明長笑人。
天人吟 邵雍
知盡人情天豈異，未知何啻隔天地。少時氣銳未更諳，不信人間有難事。知盡人情與天意，合而言之安有二。能推己心達人心，天下何憂不能治。
錦幈春吟 邵雍
錦幈山下有家園，每歲家園過禁煙。早是三春天氣好，那堪百里主人賢。同於一派水邊飲，醉向萬株花底眠。明日歸鞍遂東指，上陽風景更暄妍。
樂春吟 邵雍
四時唯愛春，春更愛春分。有暖溫存物，無寒著莫人。好花方蓓蕾，美酒正輕醇。安樂窩中客，如何不半醺。
觀物吟四首  其一 邵雍
日月無異明，晝夜有異體。人鬼無異情，生死有異理。既未能知生，又焉能知死。既未能事人，又焉能事鬼。
觀物吟四首  其二 邵雍
鶑蟬體既分，安用苦云云。氣盛有餘力，聲銷無異聞。時來由自己，勢去屬他人。莫作傷心事，傷心不益身。
觀物吟四首  其三 邵雍
古今情一也，能處又何難。識事事非易，知人人所艱。多疑虧任用，輕信失防閑。堯舜其猶病，何嘗無大姦。
觀物吟四首  其四 邵雍
人之耳所聞，不若目親照。耳聞有異同，目照無多少。併棄耳目官，專用舌口較。不成天下功，止成天下笑。
人貴有精神吟 邵雍
有貴有精神，精神多不醇。有精神而醇，爲第一等人。不醇無義理，是非隨怒喜。怒以是爲非，喜以非爲是。怒是善人疎，喜非小人比。敗國與亡家，鮮有不由此。娶妻娶柔和，嫁夫嫁才美。安得正婦人，作配真男子。
義利吟 邵雍
賁於丘園，束帛戔戔。義既在前，利在其間。捨爾靈龜，歸我朵頤。義既失之，利何能爲。尚義必讓，君子道長。尚利必爭，小人道行。
小車初出吟 邵雍
物外洞天三十六，都疑布在洛陽中。小車春暖秋涼日，一日止能移一宮。
府尹王宣徽席上作  其一 邵雍
留都三判主人翁，大第名園冠洛中。又喜一年春入手，萬花香照酒巵紅。
府尹王宣徽席上作  其二 邵雍
紛紛又過一年春，守落情懷酒漫醇。滿眼暄妍都去盡，樽前唯憶舊交親。
春暮答人吟 邵雍
相違經歲意何如，漫說爲隣德不孤。咫尺洛陽春己盡，過從能憶舊時無。
天津聞樂吟 邵雍
名園相倚洛陽春，巷陌無塵羅綺新。何處青樓隔桃李，樂聲時復到天津。
春暮吟 邵雍
有意楊花空學雪，無情榆莢漫堆錢。窮愁不服春辜負，酒病依還似去年。
自問二首  其一 邵雍
因甚年來可作詩，柰何人老又春歸。流鶑不忍花離披，啼到黄昏猶自啼。
自問二首  其二 邵雍
年來因甚可吟詩，桃李無言鶑有辭。啼到黄昏猶自啼，柰何人老又春歸。
和成都俞公達運使見寄 邵雍
前年車從過天津，花底當時把酒頻。此日錦城花爛漫，何嘗更憶洛城春。
吳越吟二首 邵雍
乙未闔廬凌楚歲，戊辰勾踐破吳時。正如當日乘虛事，三十四年人不知。夫差丁未曾囚越，勾踐戊辰還滅吳。二十二年時返復，一如當日却乘虛。
屬事吟 邵雍
鷦鷯分寄一枝巢，不信甘言便易驕。當力尚難超北海，去威何足動鴻毛。願將情意分明謝，肯把恩光取次燒。天寵居多爲幸久，春花無柰正夭饒。
興亡吟  其一 邵雍
孫陳李三人，亡國體相似。雖然少有文，何復語英氣。
興亡吟  其二 邵雍
曹劉孫三人，興國體相似。雖然小有才，何復語命世。
文武吟 邵雍
既爲文士，必有武備。文武之道，皆吾家事。
善惡吟  其一 邵雍
瞽鯀有子，堯舜無嗣。餘慶餘殃，何故如此。
善惡吟  其二 邵雍
堯舜無子，瞽鯀有嗣。福善禍淫，何故如此。
責己吟 邵雍
不爲十分人，不責十分事。既爲十分人，須責十分是。
無疾吟 邵雍
無疾之安，無災之福。舉天下人，不爲之足。
四者吟 邵雍
財色名勢，爲世所親。四者不動，然後見人。
恩怨吟 邵雍
人之常情，無重于死。恩感人心，死猶有喜。怨結人心，死猶未已。恩怨之深，使人如此。
秦川吟二首  其一 邵雍
當時馬上過秦川，倏忽于今二十年。因見夫君話家住，依稀記得舊風煙。
秦川吟二首  其二 邵雍
秦川兩漢帝王區，今日關東作帝都。多少聖賢存舊史，夕陽唯只見荒蕪。
和絳守王仲賢郎中 邵雍
爲郎得絳分銅虎，見寄詩中非浪誇。地土尚傳唐草木，山川猶起晉雲霞。園池富有吟供筆，風俗淳無訟到衙。太守下車民受賜，一心殊不負官家。
日月吟 邵雍
月明星自稀，日出月亦微。既有少正卯，豈無孔仲尼。
水旱吟  其一 邵雍
堯水九年，湯旱七載。調變之功，此時安在。
水旱吟  其二 邵雍
九年洪水，七年大旱。非堯與湯，民死過半。
老去吟  其一 邵雍
使吾却十歲，亦可少集事。柰何天地間，日無再中理。
老去吟  其二 邵雍
吾今六十六，衰老何可擬。志逮力不逮，人共知之矣。
人事吟 邵雍
索鍊無如事，難知莫若人。人情隨手別，事體到頭均。
不同吟 邵雍
求者不得，辭者不能。二者相去，其遠幾程。
貪義吟 邵雍
貪人之惡，其過莫大。貪人之善，是亦爲罪。
月新吟 邵雍
月新與月殘，形狀兩相似。柰何人之情，初見自歡喜。
和內鄉李師甫長官見寄  其一 邵雍
雖未似神仙，能逃暑與寒。何嘗無水竹，未始離林巒。道不同新學，才難動要官。時和歲豐後，亦自有餘歡。
和內鄉李師甫長官見寄  其二 邵雍
歲豐時又康，爲邑在南陽。不廢吏民事，得遊雲水鄉。春輸桃李艷，風薦蕙蘭香。太守兼賢傑，且無奔走忙。
內鄉天春亭 邵雍
內鄉有園名天春，春時桃李如綵雲。邑民携觴連帘幕，或歌或舞何歡欣。縣尹中間意自若，直謂前世無古人。牡丹百品紅與紫，華而不實徒紛紜。
內鄉兼隠亭 邵雍
兼隠詫來書，於時特起予。民淳無訟聽，縣僻類山居。簿領盃盤外，宮聯談笑餘。不知當此際，傍邑更誰知。
李少卿見招代往吟 邵雍
洛城春去會仙才，春去還驚夏却來。微雨過牡丹初謝，輕風動芍藥纔開。綠楊陰裏擁樽罍，身健時康好放懷。
病酒吟 邵雍
年年當此際，酒病掩柴扉。早是人多感，那堪春又歸。花殘蝴蝶亂，晝永子規啼。安得如前日，和風初扇微。
爭讓吟 邵雍
有讓豈無爭，無沿安有革。爭讓起于心，沿革生于跡。羲軒讓以道，堯舜讓以德。湯武爭以功，桓文爭以力。
謝王諫議見思吟 邵雍
西齋前後半松筠，萬慮澄餘始見真。不謂天光明淨處，又能時憶舊交親。
依韻和任司封見寄吟  其一 邵雍
王侯貴盛不勝言，圖畫中山得一觀。不似夫君行坐看，貪嵩又更愛天壇。
依韻和任司封見寄吟  其二 邵雍
高樓百尺破危空，天淡雲閑看帝功。更上一層情未快，思君不見見喬嵩。
依韻和任司封見寄吟  其三 邵雍
辭麾來此住雲霄，聞健登臨肯憚勞。紫陌事多都不見，家山圍遶是嵩高。
答人吟 邵雍
筋骸得似常年否，氣血能如舊日無。却喜一般增長處，樽前談笑有工夫。
歲寒吟 邵雍
松柏入冬看，方能見歲寒。聲須風裏聽，色更雪中觀。
依韻謝任司封寄逍遥枕吟 邵雍
夫君惠我逍遥枕，恐我逍遥蹟未超。形體逍遥終未至，更和魂夢與逍遥。
齊鄭吟 邵雍
子産何嘗辭鄭小，晏嬰殊不願齊衰。二賢生若得其地，才業當爲王者師。
代書寄呂庫部 邵雍
周王八駿走天涯，爭似君家四寶奇。鄭洛風煙雖咫尺，恨無由往一觀之。
和王安之少卿雨後 邵雍
焦勞九夏餘，一雨物皆蘇。蛙鼓不足聽，蚊雷未易驅。非唯仰歲給，抑亦了官輸。林下閑遊客，何妨儘自愉。
和和承制見贈 邵雍
自度無能處世間，經冬經夏掩柴關。青雲路穩無功上，翠竹叢疎有分閑。猶許艷花酬素志，更將佳酒發酡顔。年來老態非常甚，長懼英才未易攀。
清和吟 邵雍
清而不和，隘而多鄙。和而不清，慢而鮮禮。既和且清，義無定體。時行則行，時止則止。
異同吟 邵雍
俊快傷滅裂，厚重傷滯泥。趨造隨所尚，不免有同異。異己必爲非，同己必爲是。是非戰異同，終身不知義。
即事吟 邵雍
生求媚于人，死求媚于鬼。媚人幸富貴，媚鬼免罪戾。生死雖殊途，人鬼豈異理。哀哉過用心，妄意何時已。
觀物吟  其一 邵雍
耳目聰明男子身，洪鈞賦與不爲貧。因探月窟方知物，未躡天根豈識人。乾遇巽時觀月窟，地逢雷處看天根。天根月窟閑來往，三十六宮都是春。
觀物吟  其二 邵雍
淳厚之人少秀慧，秀慧之人少審諦。安得淳厚又秀慧，與之共話人間事。
對酒吟 邵雍
有酒時時泛一甌，年將七十待何求。齒衰婚嫁尚未了，歲旱田園纔薄收。客去有時閑拱手，日高無事靜梳頭。霜毛不止裝詩景，更可因而入畫休。
秋懷吟 邵雍
一番春了未多時，雲外征鴻又報歸。節物眼前來若此，歲華頭上去如斯。當年志意雖然在，今日筋骸寧不衰。頼有寸心常自喜，聖人難處却能知。
和王安之少卿秋遊 邵雍
春夏而來可作詩，雖然可作待何爲。屢空濫得同顔子，歷物固難如惠施。風月情懷無柰處，雲山意思不勝時。一歌一詠聊酬唱，敢拒安之與靜之。
和王安之同赴府尹王宣徽洛社秋會 邵雍
後房深出會親賓，樂按新聲妙入神。紅燭盛時翻翠袖，畫橈停處占青蘋。早年金殿舊遊客，此日鳳池將去人。宅冠名都號蝸隠，邵堯夫敢作西鄰。
負河陽河清濟源三處之約以詩愧謝之 邵雍
秋霖積久泥正滑，念念何日天開晴。親朋延望固已甚，衰軀怯寒難遠行。一程相去雖不遠，兩次講行終未成。二事交戰乎胸中，隠几愁坐無由平。
依韻和王安之少卿秋約吟 邵雍
升沉惡足論，事體到頭均。一片蓬蒿地，千年雲水身。收成時正好，寒暖氣初勻。自此過從樂，諸公莫厭頻。
長子伯溫失解以詩示之 邵雍
儒家所尚者，行善與文章。用捨何嘗定，枯榮未易量。干求便黽勉，得失是尋常。外物不可必，其言味其長。
歲暮自貽吟 邵雍
天道無長春，地道無常珍。須稟中和氣，方生粹美人。良田多黍稌，薄地足荆榛。樗櫟蓬蒿類，止能充惡薪。既爲萬物靈，須有萬物粹。既無萬物靈，徒分萬物類。欲出至珍言，須有至珍意。欲彰至美名，須作至美事。濟事爲美事，悟主爲珍意。柰何此二者，我獨無一與。
君子飲酒吟 邵雍
父慈子孝，兄友弟恭。家給人足，時和歲豐。筋骸康健，里閈樂從。君子飲酒，其樂無窮。
讀張子房傳吟 邵雍
漢室開基第一功，善哉能始又能終。直疑後日赤松子，便是當年黄石公。用捨隨時無分限，行藏在我有窮通。古人已死不復見，痛惜今人少此風。
觀物吟二道  其一 邵雍
柳性至柔軟，一年長丈餘。雖然易得榮，柰何易得枯。
觀物吟二道  其二 邵雍
百穀仰膏雨，極枯變極榮。安得此甘澤，聊且振羣生。
治亂吟五首  其一 邵雍
亂多于治，害多于利。悲多于喜，惡多于美。一陰一陽，柰何如此。
治亂吟五首  其二 邵雍
中原一片閑田地，曾示三皇與五帝。三皇五帝子孫多，或賤或貧或富貴。
治亂吟五首  其三 邵雍
精義入神以致用，利用出入之謂神。神無方而易無體，藏諸用而顯諸仁。
治亂吟五首  其四 邵雍
火能勝水，火不勝水，其火遂滅。水能從火，水不從火，其水不熱。夫能制妻，夫不制妻，其妻遂絕。妻能從夫，妻不從夫，其妻必孽。
治亂吟五首  其五 邵雍
天能生而不能養，地能養而不能生。火能烹而不能沃，水能沃而不能烹。天地尚猶無全功，水火何由有全能。得用二者交相養，反爲二者交相凌。
三十年吟 邵雍
比三十年前，今日爲艱難。比三十年後，今日爲安閑。治久人思亂，亂久人思安。安得千年鶴，乘去遊仙山。
有病吟 邵雍
身之有病，當求藥醫。藥之非良，其身必虧。國之有病，當求人醫。人之非良，其國必危。事之未急，當速改爲。事之既急，雖悔難追。
對花吟 邵雍
今年花似昔年開，今日人開昔日懷。煩惱全無半掐子，喜歡長有百車來。光陰已過意未過，齒髮雖頹志未頹。人問堯夫曾出否，答云方自洞天回。
自述 邵雍
春暖秋涼人半醉，安車麈尾閑從事。雖無大德及生靈，且與太平裝景致。
去事吟 邵雍
君子去事，民有餘祥。小人去事，民有餘殃。
策杖吟 邵雍
策杖南園或北園，春來尤足慰衰年。初晴天氣上元後，乍暖風光寒食前。池岸微微裝嫩草，林稍薄薄罩輕煙。東君此際情何厚，非象之中正造妍。
不願吟 邵雍
不願朝廷命官職，不願朝廷賜粟帛。惟願朝廷省徭役，庶幾天下少安息。
量力吟 邵雍
量力動時無悔吝，隨宜樂處省營爲。須求騏驥方乘馬，亦恐終身無馬騎。
戲答友人吟 邵雍
邵堯夫者是何人，歲歲春秋來謁君。車小半年行一轉，非如駿馬走香塵。
偶得吟 邵雍
臯陶遇舜，伊尹逢湯。武丁得傅，文王獲姜。齊知管仲，漢識張良。諸葛開蜀，玄齡啟唐。
觀事吟 邵雍
一歲之事慎在春，一日之事慎在晨。一生之事慎在少，一端之事慎在新。
知音吟 邵雍
仲尼始可言無意，孟子方能不動心。莫向山中尋白玉，但於身上覓黄金。山中白玉有時得，身上黄金無處尋。我輩何人敢稱會，安知世上無知音。
觀物吟 邵雍
利輕則義重，利重則義輕。利不能勝義，自然多至誠。義不能勝利，自然多忿爭。
金玉吟 邵雍
聖在人中出，心從行上修。金於砂裏得，玉向石中求。
風霜吟 邵雍
見風而靡者草也，見霜而殞者亦草也。見風而鳴者松也，見霜而凌者亦松也。見風而靡，見霜而傷。焉能爲有，焉能爲亡。
上下吟 邵雍
自下觀上，無限富貴。自上觀下，無限賤貧。自心觀物，何物能一。自物觀心，何心不均。
吾廬吟 邵雍
吾廬雖小粗容身，且免輕爲僦舍人。大有世人無屋住，向人簷下索溫存。
瀍河上觀杏花迴 邵雍
瀍河東看杏花開，花外天津暮却迴。更把杏花頭上插，圖人知道看花來。
娶妻吟 邵雍
人之娶妻，容德威儀。儻或生子，不臯則夔。
好事吟 邵雍
好事固難將力取，賢人須是著心求。浮生日月無多子，時過千休復萬休。
不再吟 邵雍
春無再至，花無再開。人無再少，時無再來。
毛頭吟  其一 邵雍
誰剪毛頭謝陸沉，生靈肌骨不勝侵。人間自有迴天力，林下空多憂國心。日過中時憂未艾，月幾望處患仍深。軍中儒服吾家事，諸葛武侯何處尋。
毛頭吟  其二 邵雍
憂國心深爲愛君，愛君須更重於身。口中講得未必是，手裏做成方始真。妄意動時難照物，俗情私處莫知人。厚誣天下凶之甚，多少英才在下塵。
六得吟 邵雍
眼能識得，耳能聽得。口能道得，手能做得，身能行得，心能放得。六者盡能，與天同德。飲食起居，出處語默。不止省心，又更省力。
盛衰吟 邵雍
勢盛舉頭方偃蹇，氣衰旋踵却嗟吁。厚誣天下稱賢者，天下何嘗可厚誣。
富貴吟 邵雍
大舜與人同好惡，以人從欲得安乎。能知富貴尋常事，富貴能驕非丈夫。
無妄吟 邵雍
耳無妄聽，目無妄顧。口無妄言，心無妄慮。四者不妄，聖賢之具。予何人哉，敢不希慕。
善惡吟 邵雍
人善不趨，己惡不除。謂之知道，不亦難乎。
春日園中吟 邵雍
春暖遊園乃是常，城中殊不異仙鄉。竹間日日同真侶，水畔時時泛羽觴。雨後鳥聲移樹囀，風前花氣觸人香。林間富貴一般樂，更縱其來更不妨。
解字吟 邵雍
人言爲信，日月爲明。止戈爲武，羔美爲羹。
感事吟 邵雍
芝蘭種不榮，荆棘剪不去。二者無柰何，徘徊歲將暮。
窮達吟 邵雍
窮不能卷，達不能舒。謂之知道，不亦難乎。
宇宙吟 邵雍
宇宙在乎手，萬物在乎身。緜緜而若存，用之豈有勤。
久旱吟 邵雍
久旱望雨，久雨思晴。天之常道，人之常情。
成性吟 邵雍
成性存存，用志不分。又何患乎，不到古人。
路徑吟 邵雍
面前路徑無令窄，路徑窄時無過客。過客無時路徑荒，人間大率多荆棘。
大人吟 邵雍
天道遠，人道邇。盡人情，合天理。
先天吟示邢和叔 邵雍
一片先天號太虛，當其無事見真腴。胸中美物肯自衒，天下英才敢厚誣。理順是言皆可放，義安何地不能居。直從宇泰收功後，始信人間有丈夫。
感事吟 邵雍
爲善大宜量力分，知幾都在近人情。人情盡後疑難入，力分量時事自平。理順面前皆道路，義乖門外是榛荆。何人肯認此言語，此語分明人不聽。
浩歌吟 邵雍
何者謂知幾，惟神能造微。行藏全在我，用捨擊於時。每恨知人晚，常憂見事遲。與天爲一體，然後識宣尼。
利名吟 邵雍
利名都不到胸中，由此胸中氣自沖。既愛且憎皆是病，靈臺何日得從容。
憑高吟 邵雍
誰將酷烈千般毒，變作恩光一派深。惆悵先民不復見，更凭高處儘沉吟。
意盡吟 邵雍
意盡于物，言盡于誠。矯情鎮物，非我所能。
浩歌吟  其一 邵雍
憂愁與喜歡，相去一毫間。治亂不同體，山川無兩般。笛聲方遠聽，草色正遥看。何處危樓上，斜陽人凭欄。
浩歌吟  其二 邵雍
嘉善既難投，先生宜罷休。履霜猶可救，滅木更何求。獸困重來日，鴻飛遠去秋。民饑須是食，食外盡悠悠。
溫良吟 邵雍
君子溫良當責備，小人情僞又須知。因驚世上機關惡，遂覺壺中日月遲。